FI Euroopan unionin virallinen lehti C 275/4

NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN LAUSUMA

hallinnollisesta yhteistyöstä ja petosten torjunnasta arvonlisäverotuksen alalla annetun neuvoston asetuksen X luvulla perustetusta Eurofisc-verkostosta

2010/C 275/06

Neuvostossa 7 päivänä lokakuuta 2010 kokoontuneet jäsenvaltioiden hallitusten edustajat ilmaisevat tyytyväisyytensä Eurofisc-verkoston perustamiseen 7 päivänä lokakuuta 2008 annettujen neuvoston päätelmien mukaisesti.

Ne ovat yhtä mieltä seuraavista verkoston toimintaa koskevista organisatorisista ja toiminnallisista yksityiskohdista:

1. Eurofisc-yhteysvirkamiehet

Jäsenvaltioiden Eurofisc-yhteysvirkamiehet valitaan veropetosten torjunnan asiantuntijoiden keskuudesta. Heidän nimensä ilmoitetaan hallinnollisen yhteistyön pysyvälle komitealle, jäljempänä ’komitea’.

Eurofisc-yhteysvirkamiehet kanavoivat jäsenvaltioidensa tiedonvaihtoa niillä työaloilla, joihin he osallistuvat, sekä tutkivat, analysoivat ja vaihtavat kokemuksia arvonlisäveropetoksiin liittyvistä petostyypeistä, kansallisista riskianalyyseistä, riskialoista ja muista asiaan kuuluvista tiedoista. Heillä on täysi pääsy kaikkiin niillä Eurofisc-työaloilla vaihdettuihin tietoihin, joihin he osallistuvat.

2. Eurofisc-työalakoordinaattorit

Kutakin jäsenvaltiota kohden ei pääsääntöisesti pitäisi yleensä olla enempää kuin yksi Eurofisc-työalakoordinaattori.

Eurofisc-työalakoordinaattori tukee työalalla suoritettavien tehtävien toteuttamista ja edistää sitä, että Eurofisc-yhteysvirkamiehet suorittavat työalalla sovitut tehtävät.

3. Eurofisc-ryhmä

Eurofisc-yhteysvirkamiehet kokoontuvat ryhmässä, jota kutsutaan Eurofisc-ryhmäksi. Komission edustajat osallistuvat Eurofisc-ryhmän kokouksiin, paitsi jos niissä käsitellään tunnistettavissa olevia verovelvollisia koskevia kysymyksiä.

Eurofisc-ryhmän puheenjohtajana toimii Eurofisc-ryhmän yhden vuoden kaudeksi, jota voidaan jatkaa, valitsema Eurofisc-yhteysvirkamies. Ryhmän puitteissa Eurofisc-yhteysvirkamiehet erityisesti:

a) sopivat Eurofisc-työalojen perustamisesta ja lopettamisesta niiden tarpeellisuuden mukaisesti;

b) hyväksyvät komitealle toimitettavan vuosikertomuksen; ja

c) arvioivat vähintään vuosittain petostentorjunnassa kullakin työalalla vaihdetun tiedon hyödyllisyyttä.

4. Eurofisc-työalakokoukset

Kuhunkin työalaan osallistuvien jäsenvaltioiden Eurofisc-yhteysvirkamiehet kokoontuvat tarvittaessa. Komission yksiköt kutsuvat kokoukset koolle kokouksen puheenjohtajana toimivan Eurofisc-työalakoordinaattorin pyynnöstä. Näissä työalakokouksissa Eurofisc-yhteysvirkamiehet:

a) sopivat yksittäisistä tapauksista, joiden osalta tietoja aiotaan vaihtaa. Lisäksi he antavat Eurofisc-työalan kohteena olevaan riskialaan kohdistuvia ennalta ehkäiseviä toimenpiteitä koskevia neuvoja;

b) sopivat vaihdettavien tietojen tyypistä sekä tietojenvaihdon käytännön järjestelyistä; ja

c) valitsevat Eurofisc-työalaan osallistuvien jäsenvaltioiden Eurofisc-yhteysvirkamiesten keskuudesta Eurofisc-työalakoordinaattorin yhden vuoden kaudeksi, jota voidaan jatkaa.

5. Eurofisc-ryhmän ensimmäinen kokous

Neuvoston puheenjohtajana asianomaisella puolivuotiskaudella toimivan jäsenvaltion Eurofisc-yhteysvirkamies pyytä komissiota kutsumaan koolle Eurofisc-ryhmän ensimmäisen kokouksen, joka pidetään kolmen kuukauden kuluessa hallinnollisesta yhteistyöstä ja petosten torjunnasta arvonlisäverotuksen alalla annetun asetuksen X luvun säännösten soveltamispäivästä.

Eurofisc-ryhmän ensimmäisen kokouksen esityslistalla ovat puheenjohtajan valinta, sen työjärjestyksen hyväksyminen, tämän lausuman merkillepano ja keskustelu työalojen perustamista koskevista ehdotuksista.